Predlog SKLEP SVETA o stališču, ki se v imenu Evropske Unije sprejme v Skupnem odboru za carinsko sodelovanje med EU in Kitajsko glede medsebojnega priznavanja programa o pooblaščenih gospodarskih subjektih v Evropski uniji in programa ukrepov za upravljanje z družbami po kategorijah Ljudske republike Kitajske /* COM/2014/0106 final - 2014/0054 (NLE) */





OBRAZLOŽITVENI MEMORANDUM 1. OZADJE PREDLOGA Zakonodaja Evropske unije (v nadaljnjem besedilu: EU) o pooblaščenih gospodarskih subjektih (v nadaljnjem besedilu: AEO) je bila uvedena s spremembo Carinskega zakonika Skupnosti (Uredba št. 648/2005, sprejeta aprila 2005). Zakonodaja o AEO je začela veljati januarja 2008. Cilj programov trgovinskega partnerstva, kot je program AEO, je spodbujanje zanesljivih trgovcev, ki poslujejo skladno s carinskimi zahtevami in si prizadevajo za zavarovanje svojega dela mednarodne dobavne verige. Medsebojno priznavanje programov trgovinskega partnerstva izboljšuje varnost celotne dobavne verige in spodbuja trgovino. Pristop, ki ga je Svetovna carinska organizacija sprejela v okviru standardov za varovanje in spodbujanje trgovine, se s tem utrjuje na mednarodni ravni. Hkrati je to odziv na potrebe poslovne skupnosti po izognitvi vse več zahtevam in standardizaciji carinskih varnostnih postopkov. Sporazum o sodelovanju in medsebojni upravni pomoči v carinskih zadevah (v nadaljnjem besedilu: Sporazum CCMAAA) med Evropsko skupnostjo in vlado Ljudske republike Kitajske, podpisan 8. decembra 2004, je temelj za carinske odnose med EU in Kitajsko. V skladu s Sporazumom CCMAAA carinski organi razvijajo carinsko sodelovanje na vseh področjih, povezanih z uporabo carinske zakonodaje. Še posebej se zavežejo, da bodo razvili ukrepe za spodbujanje trgovine v carinskih zadevah, ob upoštevanju dela mednarodnih organizacij. Z medsebojnim priznavanjem bi lahko EU in Kitajska olajšali poslovanje gospodarskim subjektom, ki so vlagali v skladnost in varnost dobavne verige ter so bili certificirani v sklopu zadevnih programov trgovinskega partnerstva. Skupni odbor za carinsko sodelovanje med EU in Kitajsko (v nadaljnjem besedilu: Skupni odbor) je septembra 2010 zahteval pripravo načrta za medsebojno priznavanje programov AEO. Ta načrt je bil sprejet na seji Usmerjevalne skupine skupnega odbora EU–Kitajska (v nadaljnjem besedilu: usmerjevalna skupina), decembra 2010. Delovna skupina za medsebojno priznavanje programov AEO EU-Kitajska je junija 2011 zaključila s temeljito primerjavo programa AEO EU in kitajskega programa ukrepov za upravljanje z družbami po kategorijah. Po temeljiti primerjavi, ki je vključevala preglede dokumentacije in tudi preglede izvajanja v praksi, je usmerjevalna skupina EU-Kitajska sklenila, da sta programa medsebojno združljiva. Skupni odbor EU-Kitajska je junija 2012 sprejel dogovor o začetku uradnih pogajanj. Od takrat so potekali trije krogi pogajanj; prvi januarja 2013, drugi marca 2013 in tretji, za dokončanje osnutka sklepa Skupnega odbora EU-Kitajska o medsebojnem priznavanju AEO, oktobra 2013. Medsebojno priznavanje programov trgovinskega partnerstva je ključni del Strateškega okvira za carinsko sodelovanje med EU in Kitajsko. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Posvetovanje z državami članicami je bilo opravljeno v okviru delovne skupine Sveta Evropske unije za carinsko unijo. Ocena učinka ni potrebna, ker sklep Skupnega odbora za carinsko sodelovanje med EU in Kitajsko izvaja Sporazum CCMAAA in ne spreminja njegove vsebine. 3. PRAVNI ELEMENTI PREDLOGA Svet je pozvan, da sprejme stališče Unije o osnutku sklepa Skupnega odbora na podlagi prvega pododstavka člena 207(4) v povezavi s členom 218(9) Pogodbe o delovanju Evropske unije (PDEU). Pravna podlaga za osnutek sklepa Skupnega odbora je določena v členu 21 Sporazuma CCMAAA. Predlog spada v skupno trgovinsko politiko, ki je v izključni pristojnosti Unije. Načelo subsidiarnosti se zato ne uporablja. 4. PRORAČUNSKE POSLEDICE Predlog ne vpliva neposredno na proračun Unije. 2014/0054 (NLE) Predlog SKLEP SVETA o stališču, ki se v imenu Evropske Unije sprejme v Skupnem odboru za carinsko sodelovanje med EU in Kitajsko glede medsebojnega priznavanja programa o pooblaščenih gospodarskih subjektih v Evropski uniji in programa ukrepov za upravljanje z družbami po kategorijah Ljudske republike Kitajske SVET EVROPSKE UNIJE JE – ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Sporazum med Evropsko skupnostjo in Ljudsko republiko Kitajsko (v nadaljnjem besedilu: Kitajska) o sodelovanju in medsebojni upravni pomoči v carinskih zadevah (v nadaljnjem besedilu: Sporazum CCMAAA) je začel veljati 1. aprila 2005. (2) Pogodbenici se v skladu s členom 6 CCMAAA zavežeta, da bosta razvili carinsko sodelovanje na vseh področjih, povezanih z uporabo carinske zakonodaje, prav tako se zavežeta, da bosta pripravili ukrepe za spodbujanje trgovine v carinskih zadevah. (3) Medsebojno priznavanje programov trgovinskega partnerstva, in sicer programa o pooblaščenih gospodarskih subjektih v Evropski uniji in kitajskega programa ukrepov za upravljanje z družbami po kategorijah, izboljšuje varnost dobavne verige in spodbuja mednarodno trgovino, saj pogodbenicama dopušča, da olajšajo poslovanje gospodarskim subjektom, ki so vlagali v skladnost in zavarovali svoj del mednarodne dobavne verige ter so bili certificirani v sklopu zadevnih programov trgovinskega partnerstva. (4) Zato je primerno, da se vzpostavi medsebojno priznavanje programov trgovinskega partnerstva. (5) Medsebojno priznavanje je treba določiti s sklepom Skupnega odbora za carinsko sodelovanje med EU in Kitajsko (JCCC) iz člena 21 Sporazuma CCMAAA. (6) Zato mora Unija v Skupnem odboru zavzeti stališče iz priloženega osnutka sklepa – SPREJELA NASLEDNJI SKLEP: Člen 1 Stališče Evropske unije v okviru Skupnega odbora za carinsko sodelovanje, ustanovljenega s Sporazumom med Evropsko skupnostjo in Ljudsko republiko Kitajsko o sodelovanju in medsebojni upravni pomoči v carinskih zadevah, temelji na osnutku sklepa Skupnega odbora za carinsko sodelovanje, priloženega temu sklepu. Člen 2 Sklep Skupnega odbora za carinsko sodelovanje se po sprejetju objavi v Uradnem listu Evropske unije. Člen 3 Ta sklep začne veljati ob podpisu. V Bruslju, Za Svet Predsednik